Čelnica građanske inicijative U ime obitelji Željka Markić sudjelovala je u subotu navečer na tribini Hrvatskog katoličkog društva prosvjetnih radnika ‘Biskup Srećko Badurina o uvođenju građanskog odgoja u osnovne škole gdje je izrazila nadu da će ministar Jovanović odustati od uvođenja novog obveznog predmeta.

– Ne vjerujem da bi ova vlast imala autoriteta i da bi mi imali povjerenja da će kroz ovaj novi predmet podučavati ono što mi svi želimo, o vrijednostima demokracije, o bogatstvu demokratskog društva, o važnosti svakog čovjeka, o njegovoj odgovornosti da sudjeluje u društvu, o priznavanju i poštivanju različitosti, o važnosti vjere u odgoju djece. Ne vidimo da će se to događati. Možemo se tek nadati da će biti dovoljno razuma da se odustane od uvođenja građanskog odgoja u ovom trenutku. Ili ćemo se morati aktivirati da pomognemo da se shvati da u ovoj situaciji jedan velik broj ljudi u Hrvatskoj neće pristati da se troši novac na nove nastavne materijale, na nova sredstva za udruge, niti da se kroz obrazovni sustav djeci nameće nešto što nije poticanje građanske svijesti, nego ponovno uvođenje jedne ideologije – rekla je Željka Markić i pobrala aplauz stotinjak okupljenih.

– U zemlji koja je tek nedavno izašla iz jednopartijskog sistema, građanske inicijative, referendumi, uopće uzimanje odlučivanja usvoje ruke od strane građana je nešto novo, nešto na što nismo naučili. Naše generacije nisu odgajane za to da participiramo u društvu. Zato je i bilo toliko mladih, studenata, koji su se uključili u inicijativu ‘U ime obitelji’. Mladi nemaju nikakve zadrške, za razliku od naše generacije, koja je odrastala i odgajana u komunizmu i čiji su roditelji odgajani u tom totalitarnom sustavu. Nama je utjerivan strah od društvenog angažmana, nas se nije poticalo da aktivno sudjelujemo u društvu. Prema tome svako poticanje ljudi da daju doprinos svojoj zajednici je dobrodošao. Tako gledam i na odgoj djece za građanske aktivnosti. Mislim da je to samo po sebi pozitivno. Pozitivno je poticati ljude da svoja znanja svoju ljubav, svoj interes, ugrade u zajednicu na jedan organiziran način. Međutim, ono što je problem, je kada se građanski ili bilo koji drugi odgoj pokuša instrumentalirati da bi se mišljenje jedne grupe građana nametnulo svima kroz odgoj djece – rekla je Markić, za koju je upravo žalosno da ministar Jovanović u dvije i pol godine vlasti u škole uvodi drugi odgojni predmet.